สสส. ร่วมกับ สำนักงานสถิติแห่งชาติ เตรียมสำรวจพฤติกรรมสุขภาพคนไทยจาก 4 พฤติกรรมเสี่ยงในทุกจังหวัด
ดร.สุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ (สสส.)  กล่าวว่า ได้ร่วมกับสำนักงานสถิติแห่งชาติ (สสช.) และภาคีเครือข่าย ลงนามบันทึกข้อตกลง (MOU) ความร่วมมือทางวิชาการ ข้อมูลและการสนับสนุนทางเทคนิค การสำรวจพฤติกรรมด้านสุขภาพของประชากร พ.ศ. 2564 เพื่อจัดทำฐานข้อมูลที่จำเป็นสำหรับประเมินสถานการณ์กลุ่มโรคไม่ติดต่อเรื้อรัง (Non-communicable diseases; NCDs) ของคนไทย โดยศึกษาปัจจัยเสี่ยงทางสุขภาพ ได้แก่ การสูบบุหรี่ การบริโภคเครื่องดื่มแอลกอฮอล์ การบริโภคอาหารที่ไม่เหมาะสม การขาดกิจกรรมทางกาย ร่วมกับความสัมพันธ์ระหว่างตัวแปรทางเศรษฐกิจและสังคมในครัวเรือนจากกลุ่มตัวอย่าง  ทุกจังหวัดของประเทศไทย โดย สสส. สนับสนุนด้านวิชาการและงบประมาณดำเนินงาน ทั้งนี้ตลอด 10 ปีที่ผ่านมากลุ่มโรค NCDs เป็นสาเหตุการตายอันดับหนึ่งของคนไทย โดยกรมควบคุมโรค กระทรวงสาธารณสุขพบว่า คนไทยเสียชีวิตด้วยโรค NCDs  ปีละ 4 แสนรายด้านนางสาววันเพ็ญ พูลวงษ์  ผู้อำนวยการ สสช. กล่าวว่า สสช. รับผิดชอบบริหารจัดการการดำเนินงานสำรวจทุกขั้นตอนเพื่อให้ได้ข้อมูลที่เกี่ยวข้องกับปัจจัยเสี่ยงทางด้านสุขภาพ โดยได้รับความร่วมมือจากสำนักงานพัฒนานโยบายสุขภาพระหว่างประเทศ กระทรวงสาธารณสุข ในการให้ข้อเสนอแนะทางวิชาการ รวมทั้งประสานงานกับหน่วยงานภายในกระทรวงสาธารณสุขเพื่อให้การดำเนินงานสำเร็จบรรลุตามวัตถุประสงค์ นอกจากนี้ ยังได้ตกลงให้ สสส. ใช้ข้อมูลจากสำมะโนและสำรวจที่จัดทำ  ซึ่งเป็นข้อมูลที่ได้จัดเก็บและจัดทำในรูปแบบของข้อมูลที่ไม่เปิดเผยให้รู้ตัวบุคคลหรือข้อมูลที่มิใช่ข้อมูลส่วนบุคคล เพื่อประโยชน์แก่ สสส. ในการวิเคราะห์และติดตามภาวะสังคมของประเทศ ทั้งนี้ เพื่อประโยชน์สูงสุดต่อประชาชนและองค์กรต่างๆ ข้อมูลการสำรวจพฤติกรรมด้านสุขภาพของประชาชน จะนำเสนอสรุปผลสำคัญได้ภายในเดือนกรกฎาคม พ.ศ. 2564